b'\n_START_ARTICLE_\nEugenijus Mazeliauskas\n_START_PARAGRAPH_\nEugenijus Mazeliauskas (g. 1940 m. bir\xc5\xbeelio 20 d. Taurag\xc4\x97je) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1958\xe2\x80\x931960 m. choro dirigavimo mok\xc4\x97si Vilniaus kult\xc5\xabros \xe2\x80\x93 \xc5\xa1vietimo technikume (d\xc4\x97st. P. Sli\xc5\xbeys). 1960\xe2\x80\x931965 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 V. \xc5\xaaselis)._NEWLINE_Studijuodamas vadovavo Vilniaus melioracijos statybos valdybos mi\xc5\xa1riajam chorui, 1963\xe2\x80\x931965 m. buvo Vilniaus skai\xc4\x8diavimo ma\xc5\xa1in\xc5\xb3 gamyklos mi\xc5\xa1riojo choro \xe2\x80\x9eElektronika" chormeisteris, 1964\xe2\x80\x931968 m. vadovavo Buivydi\xc5\xa1ki\xc5\xb3 \xc5\xbeem\xc4\x97s \xc5\xabkio moksleivi\xc5\xb3 ir darbuotoj\xc5\xb3 mi\xc5\xa1riesiems chorams bei kaimo kapelai._NEWLINE_Nuo 1969 m. Vilniaus valstybinio universiteto Estetinio lavinimo katedros d\xc4\x97stytojas, nuo 1979 m. vyr. d\xc4\x97stytojas. 1969\xe2\x80\x931975 m. \xc5\xa1io universiteto student\xc5\xb3 mi\xc5\xa1riojo choro chormeisteris, 1975\xe2\x80\x931976 m. meno vadovas ir dirigentas. 1976 m. universitete suorganizavo student\xc5\xb3 vyr\xc5\xb3 chor\xc4\x85 (100 dalyvi\xc5\xb3), iki 1989 m. buvo jo meno vadovas ir dirigentas. Kolektyv\xc4\x85 pareng\xc4\x97 1980 ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms, Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97ms\xe2\x80\x9eGaudeamus-VIII\xe2\x80\x9c Rygoje (1981), \xe2\x80\x9eGaudeamus-IX\xe2\x80\x9c Taline (1984), \xe2\x80\x9eGaudeamus-X\xe2\x80\x9c Vilniuje (1988). Studentai prizini\xc5\xb3 viet\xc5\xb3 laim\xc4\x97jo Vilniaus miesto chor\xc5\xb3 ap\xc5\xbei\xc5\xabrose ir respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konkursuose, dalyvavo televizijos laidose, koncertavo Vokietijoje. E. Mazeliauskas suorganizavo ir 1971\xe2\x80\x931973 m. vadovavo universiteto student\xc5\xb3 kaimo kapelai, su kuria nema\xc5\xbeai koncertavo. Kaip natografas daug muzikos k\xc5\xabrini\xc5\xb3 pareng\xc4\x97 spaudai, kur\xc4\xaf laik\xc4\x85 dirbo \xe2\x80\x9eMuzikos" leidykloje. \xc5\xbdmona Alma Mazeliauskien\xc4\x97 ir dukt\xc4\x97 Lina Mazeliauskait\xc4\x97 irgi muzik\xc4\x97s.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'